अभी-अभी पिछले प्रकरण में हम लोगों ने देखा कि किस प्रकार चेतन-आत्मा से जीव; पुनः जीव से किस प्रकार अक्षय-बिन्दु उत्पन्न और क्रियाशील होता है। दूसरी तरफ चेतनाहीन शक्ति से किस प्रकार ध्वनि और प्रकाश; पुनः ध्वनि और प्रकाश किस प्रकार इलेक्ट्रान बन जाता है। इस प्रकार अक्षय-बिन्दु और इलेक्ट्रान की उत्पत्ति और बनने की प्रक्रिया चूँकि चेतन-आत्मा और शक्ति के द्वारा परमात्मा और आदि-शक्ति के निर्देशन और क्रिया-प्रक्रिया के माध्यम से होती रहती है जिसकी जानकारी सामान्यतः सभी को नहीं हो पाती है। जब कोई उत्कट जिज्ञासा और लगन के साथ प्रयत्नशील रहता है, तब जाकर सूक्ष्म और स्थूल के मध्य दोनों को आपस में सम्बन्ध स्थापित करने-कराने वाले अक्षय-बिन्दु रूप नाद-बिन्दु और इलेक्ट्रान रूप ध्वनि और प्रकाश की जानकारी हो पाती है। इस प्रकार अक्षय-बिन्दु रूप नाद बिन्दु को पकड़ने (जानकारी करने) वाला योगी-महात्मा और इलेक्ट्रान रूप ध्वनि और प्रकाश को पकड़ने (जानकारी करने) वाला वैज्ञानिक है। ये दोनों योगी-महात्मा और वैज्ञानिक दिखलाई तो सामान्य व्यक्ति की तरह ही देते हैं। परन्तु क्या ये सामान्य व्यक्ति हैं ? कभी नहीं। ये दोनों ही विशिष्ट पुरुष होते हैं। इन दोनों की विशिष्टता शरीर पर नहीं दिखलाई देती है बल्कि इनकी जानकारी रूप साधना और साधन से ज्ञात हो पाती है।